NOVO: 15:14 - Francuska je u utorak pokrenula istragu o navodnom skoku cijena gela za dezinfekciju ruku, a vlasti su već pripremile i nacrt uredbe kojom će se regulirati cijene dezinfekcijskih sredstava te zaštitnih maski. Ista će stupiti na snagu ako se praksa lihvarskih cijena raširi.

Više pročitajte OVDJE.

---------------------------------------

14:00 - Pacijent iz Varaždina kojem je danas potvrđena dijagnoza Covida-19 je mlađi muškarac koji je sa svoja tri prijatelja tijekom prošlog tjedna privatno boravio u Milanu. Ne radi se o vozaču kamiona kako se u prvim informacijama govorilo. Navodno se radi o poznatom Varaždincu, u ranim tridesetima, pripadniku varaždinske zlatne mladeži.

Od kad je zaražen, prije tjedan dana, u kontaktu je s epidemiologom i cijeli je tjedan, prema riječima Roberta Vugrina, voditelja stožera Civilne zaštite Varaždinske županije, proveo u kućnoj izolaciji. U bolnicu je stigao sinoć.

Na povratku u Hrvatsku sva su četvorica dobila rješenje o zdravstvenom nadzoru i trebali su biti u samoizolaciji. Klinička slika kod jednog od njih počela se pogoršavati a onda su svi dobili preporuku da se jave u bolnicu. Svi su testirani ali samo kod jednog za sad je potvrđen Covid-19. Trenutno epidemiološka služba Varaždinske županije utvrđuje kontakte četvorice mladića.

Nakon što je tom Varaždincu dijagnosticirana bolest, pod prismotru su stavljena još dva člana njegove obitelji.

---------------------------------------

13:30 - U Njemačkoj je 188 osoba zaraženih od koronavirusa, u Velikoj Britaniji je potvrđen 51 slučaj zaraze.

---------------------------------------

13:05 - U ovom trenutku imamo samo devet pozitivnih osoba, mišljenja smo da naše mjere daju rezultate. Zdravstveno stanje svih oboljelih je dobro, mladić u Varaždinu čak nema temperaturu, to je ohrabrujuće - rekao je ministar zdravstva Vili Beroš nakon posjeta bolnici u Varaždinu.

Željko Hajdinjak / CROPIX Ministar zdravstva Vili Beroš

- Ono što je potrebno i zašto sam tu je to postupa li se točno po uputama i to je tako. Lociranje kontakata je u tijeku, dosadašnje postupanje smatram adekvatnim. Osoba je dobila rješenje o zdravstvenom nalazu. Ono što želim napomenuti s obzirom na kliničku sliku u svijetu, tijekom današnjeg dana ćemo izaći s posebnim preporukama za populaciju starijih i kroničnih bolesnika - kazao je Beroš, a piše N1.

Željko Hajdinjak / CROPIX Ministar zdravstva Vili Beroš

---------------------------------------

13:00 - Broj osoba zaraženih koronavirusom u Iranu povećao se za čak 835, što znači da je ni dva tjedna od prvog prijavljenog slučaja broj zaraženih premašio 2300. Istovremeno, prema službenim brojkama dosad je od Covida-19 preminulo 77 osoba, što je najviše izvan Kine.

Među zaraženima su i 23 zastupnika u iranskom parlamentu. Više pročitajte OVDJE.

---------------------------------------

12:50 Grad Varaždin uveo je dodatne higijenske mjere u osnovnim školama, a gradonačelnik Ivan Čehok u utorak ujutro obišao je škole i uvjerio se da su poduzete sve preventivne mjere radi maksimalne zdravstvene zaštite, priopćeno je iz Gradske uprave. Više pročitajte OVDJE.

Željko Hajdinjak / CROPIX Opća bolnica Varaždin

---------------------------------------

11:40 - Kako doznaje Slobodna Dalmacija, u ponedjeljak navečer su na Kliniku za infektologiju u Splitu primljene još dvije osobe pod sumnjom u zarazu koronavirusom.

Obje osobe su smještene u izolaciju, odvojeni od svih drugih pacijenata i pod posebnim nadzorom. Uzorci krvi i brisevi ždrijela i nosa bit će upućeni na Kliniku 'Dr. Fran Mihaljević' u Zagrebu te će se nakon laboratorijskih pretraga znati jesu li zaraženi koronavirusom.

S tih dvoje novih pacijenata dosadašnji broj 'sumnjivih' na splitskoj Infektologiji se popeo na sedam. Prijašnjih pet je bilo negativno na virus.

Željko Hajdinjak / CROPIX

---------------------------------

11:35 - Ukrajina je u utorak prijavila prvi slučaj zaraze koronavirusom u zemlji a radi se o muškarcu koji se nedavno vratio s puta u Italiji. Više pročitajte OVDJE.

---------------------------------

10:14 - Južna Koreja potvrdila je novih 374 slučaja zaraženih osoba i 2 smrtna slučaja od koronavirusa.

Ukupno je zaraženo 5.186 osoba, a 31 osoba je preminula.

---------------------------------

10:10 - U Općoj bolnici Pula jučer su primljene dvije osobe koje se testiraju na koronavirus, a rezultati testova znat će se danas. Kako nas je obavijestio Stožer civilne zaštite Istarske županije, druga je osoba primljena u večernjim satima na Odjelu za infektologiju Opće bolnice Pula.

-Zbog blage kliničke slike, osoba je upućena na kućnu samoizolaciju. Danas se očekuju nalazi uzoraka za obje osobe jučer primljene pod sumnjom na zarazu koronavirusom (COVID-19), priopćili su.

---------------------------------

10:07 - Japanska političarka Seiko Hashimoto rekla je da je njen kontakt iz Međunarodnog olimpijskog odbora "dozvolio odgodu Olimpijskih igara u Tokiju", piše BBC.

- Naš kontakt iz MOO-a rekao je da se Igre moraju održati tijekom unutar 2020. godine. To bi se moglo interpretirati kao dozvola za odgodu - rekla je Hashimoto pred parlamentom.

Igre bi se trebale održati od 25. srpnja do 9. kolovoza, ali zbog epidemije koronavirusa sve se glasnije razmišlja o dogodi velikih sportskih događaja pa tako i Olimpijskih igara.

---------------------------------

9:30 - U Hrvatskoj je epidemiološka situacija još uvijek pod kontrolom, a više zabrinjava stanje u Italiji gdje su zabilježena 342 nova slučaja zarazom koronavirusom, izjavio je u utorak ministar zdravstva Vili Beroš.

Željko Hajdinjak / CROPIX Ministar zdravstva Vili Beroš

"Još uvijek je u Hrvatskoj epidemiološka situacija mirna i pod kontrolom, više me zabrinjava situacija u Italiji gdje je i danas zabilježeno 342 nova slučaja i na to ćemo se fokusirati", rekao je ministar Beroš ispred Vlade za N1.

Željko Hajdinjak / CROPIX

Deveta osoba u Hrvatskoj zaražena koronavirusom je vozač iz Varaždina koji je odlazio po robu u zahvaćena područja Italije. U varaždinskoj bolnici za sada se nisu mogle dobiti informacije o zdravstvenom stanje te osobe. Kako se doznaje, tu će bolnicu prijepodne posjetiti ministar zdravstva Vili Beroš.

S obzirom na porast broja smrtnih slučajeva i pogoršanje epidemiološke situacije s koronavirusom u Italiji, Nacionalni stožer civilne zaštite najavio je u ponedjeljak da će, ako se situacija u Italiji ne smiri, razmotriti uvođenje strožih mjera.

Ministar Beroš je također kazao da se "apsolutno planiraju" strože mjere na granicama.

Željko Hajdinjak / CROPIX

"Međutim, izvjesno je da ukoliko RH jednostrano uvede takve mjere da one neće rezultirati adekvatnim učincima jer će onda drugim putevima isti ti transporti iz Italije ulaziti u Hrvatsku. Od jutra sam u intenzivnoj komunikaciji s ministrima susjednih zemalja da dogovorimo zajedničku strategiju jer jedino ona može polučiti dobre rezultate. Ako mi sami nešto napravimo i postupimo neće biti učinkovito", kazao je ministar Beroš.

---------------------------------

Potvrđeno je da je u Hrvatskoj još jedna osoba zaražena koronavirusom. To je deveta žrtva ove bolesti u Hrvatskoj. Oboljeli je iz Varaždina, a kako doznajemo, radi se o vozaču kamiona koji je robu često vozio u Italiju.

Željko Hajdinjak / CROPIX

Podsjetimo, u Zagrebu su potvrđena tri slučaja zaraze novim koronavirusom, a u Rijeci još pet. Radi se o odraslim osobama, a svi su u izolaciji.

U varaždinskoj bolnici za sada se nisu mogle dobiti informacije o zdravstvenom stanje te osobe. Kako se doznaje, tu će bolnice prijepodne posjetiti ministar zdravstva Vili Beroš.

S obzirom na porast broja smrtnih slučajeva i pogoršanje epidemiološke situacije s koronavirusom u Italiji, Nacionalni stožer civilne zaštite najavio je u ponedjeljak da će, ako se situacija i Italiji ne smiri, razmotriti uvođenje strožih mjera.

Iz Stožera su uputili apel građanima da se pridržavaju mjera prevencije, pranja ruku i samoizolacije jer tako čuvaju svoje zdravlje, svojih obitelji i suradnika te ostalih građana.

U ovako promjenjivim okolnostima koje se bilježe iz sata u sat, rekla je voditeljica Nacionalnog stožera za civilnu zaštitu Maja Grba Bujević, mijenja se sve pa tako i preporučene epidemiološke situacije.

"Od poslodavaca zahtijevamo da se strogo pridržavaju mjera koje su trenutno na snazi, jer ako se nastavi trend s epidemiološkom situacijom u Italiji razmotrit će se i odlučiti o uvođenju paketa preventivnih mjera u kojim će se, između ostalih, propisati samoizolacija za sve osobe koje se u Hrvatsku vraćaju iz zahvaćenih područja", poručila je Bujević.

Raste broj zaraženih u Europi

Europske vlade i tvrtke u ponedjeljak su pokušale naći načine kako bi širenje novog koronavirusa stavile pod nadzor dok broj zaraženih stalno raste.

Europski centar za prevenciju i nadzor bolesti je razinu rizika za građane Europske unije zbog širenja koronavirusa povećao s nisko do umjerene na umjerene do visoke, rekla je u Bruxellesu predsjednica Europske komisije Ursula von der Leyen.

Europska komisija je u ponedjeljak uspostavila skupinu za odgovor na koronavirus koja će razmatrati medicinske rizike kao i posljedice po promet i mobilnost u Europskoj uniji te njeno gospodarstvo.

"Ne trebamo se prepustiti panici no stanje će se vjerojatno još pogoršati", rekao je povjerenik Komisije za krizna stanja Janez Lenarčič na konferenciji za medije u Bruxellesu.

U međuvremenu je hrvatsko predsjedništvo Vijećem EU-a objavilo da je u potpunosti pokrenulo mehanizam Unije za odgovor na krize, Integrirani politički odgovor na krize (IPCR), koji treba omogućiti brzo i usuglašeno donošenje političkih odluka u teškim i složenim krizama.

Druga od tri razine ICPR-a, mehanizam razmjene informacija, već je aktivirana u petak.

Nova razina predviđa održavanje kriznih sastanaka, među ostalim Europske komisije, Europskog vijeća, predstavnika pogođenih članica i drugih bitnih strana na kojima se pripremaju prijedlozi o kojima potom odlučuju članice.

Europska središnja banka (ECB) je rekla da je "spremna poduzeti odgovarajuće i ciljane mjere" s obzirom na to da je pojava bolesti stvorila "rizike za gospodarstvo i funkcioniranje financijskih tržišta", kako je rekla je predsjednica ECB-a Christine Lagarde.

2100 slučajeva zaraze

U 18 članica EU-a ranije u ponedjeljak potvrđeno je 2100 slučajeva zaraze uz 38 umrlih, rekla je povjerenica Komisije za zdravstvo Stella Kyriakides.

Osamnaest članica je pokrenulo zajednički postupak nabave zaštitne medicinske opreme, dodala je. Niti jedna država EU-a za sada nije najavila uvođenje graničnog nadzora unutar schengenske zone slobodnog kretanja.

Europski ministri financija će o stanju razgovarati na telekonferenciji, najavio je predsjednik eurogrupe Mario Centeno u ponedjeljak, kako bi usuglasili nacionalne odgovore.

Neke su kompanije, ipak, stvari uzele u svoje ruke, poput British Airwaysa, Ryanaira i Lufthanse otkazujući ili smanjujući broj letova za europske zemlje s najvećim brojem slučajeva zaraze.

Broj zaraženih u Europi stalno raste a Portugal je posljednja zemlja u nizu koja prijavila svoj prvi slučaj bolesti koju izaziva novi koronavirus, Covid 19. U Njemačkoj se broj zaraženih popeo na 150, objavio je u ponedjeljak službeni institut za nadzor bolesti.

Institut Robert Koch rizik epidemije procijenio je "umjerenim", a čelnik instituta Lothar Wieler je rekao da stanje nastavlja biti "krajnje dinamično".

U Italiji je prijavljen prvi slučaj zaraze u Rimu, a zaražen je policajac koji je bio u dodiru s osobom iz Lombardije, pokrajinom najteže pogođenom pojavom koronavirusa.

Italija sada ima 2036 zaraženih, 20 posto više nego prethodnog dana, rekla je talijanska Civilna zaštita. Umrle su 52 osobe, a 149 ih je ozdravilo, dok je u nedjelju bilo 34-ro mrtvih i 83 izliječenih. U bolnicama je 908 pacijenata od kojih 166 na odjelima intenzivne njege.

Najviše je slučajeva u sjevernim regijama Lombardiji, 1077, u regiji Emilia Romagna 324, Venetu 271 te 51 u Pijemontu.

Rast i u Francuskoj

Broj zaraženih se povećao i na sjeveru Europe te je do ponedjeljka navečer u Danskoj zabilježeno četvero zaraženih, sedmero u Finskoj, troje na Islandu, 25 u Norveškoj i 15 u Švedskoj.

Francuska je potvrdila 191 slučaj zaraze, 61 više nego u nedjelju. Broj potvrđenih slučajeva u Španjolskoj u ponedjeljak se popeo s 81 na oko 120. Prve slučajeve zaraze koronavirusom potvrdile su i Andora i Češka.

Svjetska zdravstvena organizacija (WHO) objavila je u ponedjeljak da je broj novozaraženih koronavirusom u svijetu u zadnja 24 sata znatno veći nego u Kini.

"U zadnja 24 sata bilo je gotovo devet puta više slučajeva Covida 19 prijavljenih izvan Kine nego u Kini", rekao je ravnatelj WHO-a Tedros Adhanom Ghebreyesus na tiskovnoj konferenciji u Ženevi.

U Kini, gdje se virus pojavio krajem prosinca, broj slučajeva i dalje pada, istaknuo je, rekavši da je WHO-u u nedjelju prijavljeno 206 novozaraženih, što je najmanji broj od 22. siječnja. Izvan pokrajine Hubeija, žarišta epidemije, zabilježeno je tek osam slučajeva. Izvan Kine prijavljeno je 8.739 zaraženih u 61 zemlji, od kojih je 127 umrlo.

Broj umrlih u svijetu od koronavirusa u ponedjeljak je premašio 3.000 i bolest i dalje ima ozbiljne posljedice diljem planeta. Izvan Europe u ponedjeljak je prvi slučaj zaraze koronavirusom prijavio i Maroko, a oboljeli je nedavno stigao iz Italije, kao i prvi oboljeli u Tunisu.

Alžir je u ponedjeljak četiri nova slučaja zaraze te ih je sada u toj zemlji pet. Slučajeve zaraze koronavirusom u Africi su prijavili i Senegal i Egipat a u petak Nigerija. Prvi slučajevi zabilježeni su i u Armeniji, Dominikanskoj Republici i Indoneziji.

Stručnjaci se pribojavaju brzog širenja koronavirusa u Africi u gusto naseljenim velikim gradovima poput Lagosa, Kaira i Alžira.

'Rat' u Južnoj Koreji

Južna Koreja je u utorak ujutro izvijestila o 600 novih slučajeva zaraze i još troje umrlih te je sada u toj zemlji ukupno zabilježeno 4812 slučajeva, a umrle su 34 osobe.

Južnokorejske vlasti su izvijestile da je Lee Man-hee vođa vjerske sekte Isusova crkva Shincheonji, iz koje se zaraza proširila, bio negativan na testu za koronavirus. Predsjednik Južne Koreje Moon Jae-in rekao je da je njegova zemlja sada "u ratu" s koronavirusom te dodao da će uložiti 25 milijardi dolara kako bi obuzdali opasni virus.

U Iranu se broj zaraženih povećao na 1501 a umrlo je 66 osoba.